晝錦行送陳福公判信州
作者：范成大
朝代：宋

paragraphs: 漢家麟閣多王侯，冠佩相望經幾秋。
晝錦聲名兩榮耀，惟有信州如相州。
國南門頭折楊柳，借問江津垂白叟。
住在行都四十年，曾見歸舟似公否。
人言公與赤松期，飈車羽輪來何時。
雲出雲歸俱是道，苦學赤松還未妙。
君不見補陀大士海復山，隨喜却來觀世間。